A BIZOTTSÁG HATÁROZATA
(2005. június 9.)
sorrendben a 66/401/EGK, illetve a 2002/57/EK tanácsi irányelvek követelményeinek nem megfelelő, a Pisum sativum, Vicia faba, valamint a Linum usitatissimum fajhoz tartozó egyes vetőmagok ideiglenes forgalmazásáról
(az értesítés a C(2005) 1692. számú dokumentummal történt)
(EGT vonatkozású szöveg)
(2005/435/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és különösen annak 17. cikke (1) bekezdésére,
tekintettel az olaj- és rostnövények vetőmagjának forgalmazásáról szóló, 2002. június 13-i 2002/57/EK tanácsi irányelvre (2) és különösen annak 21. cikke (1) bekezdésére,
mivel:
(1)
Finnországban nem áll rendelkezésre elegendő mennyiségű olyan takarmányborsó (Pisum sativa), lóbab (Vicia faba), valamint olajlen (Linum usitatissimum) vetőmag, amely megfelel a nemzeti éghajlati feltételeknek és sorrendben a 66/401/EGK, illetve a 2002/57/EK irányelvben meghatározott csírázóképességi követelményeknek, így ez a mennyiség nem elégíti ki az említett tagállam szükségleteit.
(2)
Az e faj vetőmagjaira vonatkozó igényt nem lehet olyan, más tagállamokból vagy harmadik országokból származó vetőmagvakkal kielégíteni, amelyek sorrendben a 66/401/EGK, illetve a 2002/57/EK irányelvben foglalt valamennyi követelménynek megfelelnek.
(3)
Következésképpen Finnországot fel kell hatalmazni arra, hogy 2005. május 31-ig engedélyezze az említett fajok kevésbé szigorú követelményeknek megfelelő vetőmagjainak forgalmazását.
(4)
Továbbá más tagállamoknak - függetlenül attól, hogy a vetőmag egy tagállamban vagy a harmadik országokban vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről szóló, 2002. december 16-i 2003/17/EK tanácsi határozat (3) által érintett harmadik országban került betakarításra -, amelyek olyan helyzetben vannak, hogy Finnországot a szóban forgó faj vetőmagjával ellássák, engedélyt kell kapniuk arra, hogy engedélyezzék az ilyen vetőmag forgalmazását.
(5)
Helyénvaló, hogy Finnország koordináló szerepet töltsön be annak biztosítása érdekében, hogy az e határozatnak megfelelően engedélyezett vetőmag teljes mennyisége ne haladja meg az e határozatban megállapított maximális mennyiséget.
(6)
A határozatban megállapított intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A takarmányborsó (Pisum sativa) és lóbab (Vicia faba) olyan vetőmagjának a közösségi forgalomba hozatala, amely nem felel meg a 66/401/EGK irányelvben meghatározott csírázóképességi minimumkövetelményeknek, a 2005. május 31-ig terjedő időszakra engedélyezett az e határozat mellékletében meghatározott feltételeknek megfelelően, illetve a következő feltételektől függően:
a)
a csírázási képességnek legalább az e határozat mellékletében előírtnak kell lennie;
b)
a hivatalos címkén szerepelnie kell, hogy a csírázóképességet ellenőrizték a 66/401/EGK irányelv 2. cikke (1) bekezdése Ca) pontja d) alpontjának és 2. cikke (1) bekezdése Cb) pontja d) alpontjának megfelelően elvégzett hivatalos vizsgálattal;
c)
a vetőmagot először e határozat 3. cikkével összhangban kellett forgalomba hozni.
2. cikk
Az olajlen (Linum usitatissimum) olyan vetőmagjának a közösségi forgalomba hozatala, amely nem felel meg a 2002/57/EK irányelvben meghatározott csírázóképességi minimumkövetelményeknek, a 2005. május 31-ig terjedő időszakra engedélyezett az e határozat mellékletében meghatározott feltételeknek megfelelően és a következő feltételektől függően:
a)
a csírázási képességnek legalább az e határozat mellékletében előírtnak kell lennie;
b)
a hivatalos címkén szerepelnie kell, hogy a csírázóképességet ellenőrizték a 2002/57/EK irányelv 2. cikke (1) bekezdése f) pontja iv. alpontjának és 2. cikke (1) bekezdése g) pontja iv. alpontjának megfelelően elvégzett hivatalos vizsgálattal;
c)
a vetőmagot először e határozat 3. cikkével összhangban kellett forgalomba hozni.
3. cikk
Minden olyan vetőmag-beszállítónak, aki az 1. és 2. cikkben említett vetőmagot kíván forgalomba hozni, abban a tagállamban kell engedélyért folyamodnia, amelyben székhellyel rendelkezik, vagy amelybe importál.
Az érintett tagállam felhatalmazza a szállítót a vetőmag forgalmazására, kivéve ha:
a)
elegendő bizonyíték vonja kétségbe, hogy a szállító az engedélyezési kérelmében meghatározott vetőmagmennyiséget képes forgalomba hozni; vagy
b)
a szóban forgó eltérés alapján forgalmazásra engedélyezett teljes mennyiség meghaladná a mellékletben meghatározott maximális mennyiséget.
4. cikk
E határozat alkalmazásában a tagállamok adminisztratív segítséget nyújtanak egymásnak.
Finnország az 1. és 2. cikk tekintetében koordináló tagállamként jár el annak biztosítása érdekében, hogy az engedélyezett teljes mennyiség ne haladja meg a mellékletben meghatározott maximális mennyiséget.
Azok a tagállamok, amelyekben a 3. cikk értelmében kérelmet nyújtanak be, haladéktalanul tájékoztatják a koordináló tagállamot a kérelemben szereplő mennyiségről. A koordináló tagállam haladéktalanul tájékoztatja a bejelentő tagállamot arról, hogy az engedélyezés a maximális mennyiség átlépéséhez vezetne-e.
5. cikk
A tagállamok haladéktalanul tájékoztatják a Bizottságot és a többi tagállamot a határozat alapján jóváhagyott forgalomba hozatali engedélyekben foglalt mennyiségekről.
6. cikk
Ennek a határozatnak a tagállamok a címzettjei.
Kelt Brüsszelben, 2005. június 9-én.